Erediens 05 November om 08:30. Teks: 1 Konings 16:29-17:24. Tema: Lewe in die midde van dood
Elia verskyn op die toneel tydens 'n kritieke stadium van Israel se geskiedenis. Hy tree op tydens koning Agab se regering en die Skrif getuig dat "Agab, die seun van Omri, het gedoen wat kwaad is in die oë van die Here, meer as al sy voorgangers." Agab is dus 'n koning van besonders boosheid in die geskiedenis van Israel.
Dan is dit amper asof die Here sê: "tot hier toe en nie vêrder nie". Elia verskyn dan op die toneel, amper van nêrens af nie. Die Here stuur vir Elia met 'n boodskap na Agab: "daar sal geen dou of reën in hierdie jare wees nie." Hiermee daag die Here die soewereiniteit van die afgod Baäl, die god van reën en vrugbaarheid uit. Dit is amper asof die skrywer vra: "wie is nou eintlik in beheer?"
Te midde van hierdie oordeel van God lees ons ook van Sy barmhartigheid. Want ook Elia gaan gebuk onder die droogte, die water by die Kritspruit droog op, maar God voorsien. Ook in Sarfat voorsien God, nie net vir Elia nie, maar ook vir die weduwee en haar seun. Ook toe die seun sterf is dit die Here wat hom terugbring na die lewe.